ATP30 บวกต่อเนื่อง 4 วันติด ลุ้นคว้าดีลใหญ่มูลค่าพันล้าน-คาดผลงาน Q2 เติบโตต่อ
ATP30 บวกต่อเนื่อง 4 วันติด ลุ้นคว้าดีลใหญ่มูลค่าพันล้าน-คาดผลงาน Q2 ดีต่อเนื่อง ล่าสุด ณ เวลา 10.40 น.ราคาอยู่ที่ 1.43 บาท บวก 0.07 บาท หรือ 5.15% มูลค่าการซื้อขาย 32.44 ล้านบาท
30 พ.ค. 2559

ผู้สื่อข่าวรายงานว่า ราคาหุ้น บริษัท เอทีพี 30 จำกัด (มหาชน) หรือ ATP30 ณ เวลา 10.40 น.ราคาอยู่ที่ 1.43 บาท บวก 0.07 บาท หรือ 5.15% มูลค่าการซื้อขาย 32.44 ล้านบาท  โดยเปิดตลาดที่ 1.40 บาท ต่ำสุดที่ 1.38 บาท สูงสุดที่ 1.46 บาท

โดยเช้าวันนี้ หนังสือพิมพ์รายงานข่าว ATP30 อยู่ระหว่างรอผลประมูลงานกับลูกค้ารายใหญ่จำนวน 1 ราย มูลค่าโครงการ 1,000 ล้านบาท ซึ่งแบ่งเป็นงานบริการรับส่งพนักงานประมาณ 500 ล้านบาท โดยเบื้องต้นบริษัทค่อนข้างมั่นใจว่าจะได้รับงานในส่วนนี้ อย่างไรก็ดีจะรู้ผลการประมูลภายในเดือนมิถุนายน 2559
ส่วนแนวโน้มผลประกอบการไตรมาส 2/2559 จะเติบโตได้ดีต่อเนื่อง เมื่อเทียบกับไตรมาส 1/2559 ที่มีรายได้ 70.096 ล้านบาท และมีกำไรสุทธิ 3.32 ล้านบาท โดยอัตราการเติบโตจะมาจากการรับรู้รายได้จากลูกค้าใหม่ 3 ราย มูลค่า 35-36 ล้านบาทต่อปี  (เซ็นสัญญาเมื่อ Q1/59)
พร้อมกันนี้ในช่วงไตรมาส 2/2559 บริษัทเตรียมจะเซ็นสัญญารับลูกค้าใหม่เพิ่มเติมอีก 3 ราย มูลค่าสัญญารวม 12-13 ล้านบาทต่อปี รวมถึงอยู่ระหว่างเจรจาลูกค้าใหม่อีก 1 ราย คาดว่าจะเห็นความชัดเจนเร็วๆ นี้ ดังนั้นหากในไตรมาสนี้บริษัทสามารถเซ็นสัญญาและมีฐานลูกค้าใหม่ครบ 4 รายตามแผนที่วางไว้ จะทำให้บริษัทรับรู้รายได้เข้ามาประมาณ 65 ล้านบาทต่อปี แต่ในจำนวนนี้จะไปรับรู้รายได้เต็มปีในปี 2560  สำหรับในปี 2559 มั่นใจจะมีฐานลูกค้าเพิ่มขึ้นเป็น 30 ราย
สำหรับทั้งปี 2559 มั่นใจรายได้จะเติบโตได้ตามเป้าหมายที่ 15-30% เมื่อเทียบกับปี 2558 ส่วนกำไรจะเติบโตสอดคล้องกับฐานรายได้ที่เพิ่มขึ้น โดยเป็นผลมาจากบริษัทมีจำนวนลูกค้าที่เข้ามาใช้บริการใหม่เพิ่มขึ้นอย่างต่อเนื่อง อีกทั้งบริษัทได้เพิ่มไลน์ธุรกิจใหม่
อีกทั้งคาดอัตรากำไรขั้นต้นในปี 2559 จะปรับตัวเพิ่มขึ้นถึง 25% จากการที่บริษัทเพิ่มไลน์ธุรกิจที่มีมาร์จิ้นสูงเข้ามา ประกอบกับต้นทุนราคาน้ำมันมีแนวโน้มปรับตัวลดลง ล่าสุดบริษัทมีต้นทุนราคาน้ำมันอยู่ที่ประมาณ 26% ซึ่งลดลง 3-4% จากช่วงที่ผ่านมาอยู่ที่ 30% พร้อมกันนี้บริษัทคาดอัตรากำไรสุทธิ (Net Profit Margin) ในปี 2559 จะปรับตัวเพิ่มขึ้นถึงระดับ 10% จากปี 2558 อยู่ที่ระดับ 4.44% นอกจากนี้บริษัทตั้งเป้าสิ้นปี 2559 จะมีรถบัสเป็น 260 คัน จากปัจจุบันมีรถบัสที่ให้บริการอยู่ที่ 239 คัน